Úradný vestník L 154 , 30/04/2004 S. 0096 - 0099



Rozhodnutie Komisie z 29. apríla 2004, ktorým sa prijíma prechodné opatrenie v prospech určitých prevádzkarní v odvetví mäsa na Malte [oznámené pod číslom K(2004) 1707] (Text s významom pre EHP) (2004/439/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jej článok 2 ods. 3, so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 42 ods. 2, keďže: (1) Na Malte má 7 prevádzkarní v vysokou kapacitou na spracovanie mäsa ťažkosti s tým, aby do 1. mája 2004 splnili príslušné štrukturálne požiadavky ustanovené v prílohe I k smernici Rady 64/433/EHS z 26. júna 1964, ktorou sa stanovujú zdravotné pravidlá pre produkciu surového mäsa a obchodovanie s ním [1], v prílohách A a B k smernici Rady 77/99/EHS z 21. decembra 1976 o riešení hygienických problémov, ktoré majú nepriaznivý vplyv na produkciu mäsových výrobkov a niektorých iných výrobkov živočíšneho pôvodu a obchodovanie s nimi [2] a v prílohe I k smernici Rady 94/65/ES zo 14. decembra 1994, ktorou sa ustanovujú požiadavky na výrobu a dodávanie na trh mletého mäsa a mäsových prípravkov [3]. (2) Preto týchto sedem prevádzkarní potrebuje čas na dokončenie procesu svojej modernizácie, aby dosiahli plný súlad s príslušnými štrukturálnymi požiadavkami, ustanovenými v smerniciach 64/433/EHS, 77/99/EHS a 94/65/ES. (3) Týchto sedem prevádzkarní, ktoré sa v súčasnosti nachádzajú v pokročilom štádiu modernizácie, poskytlo spoľahlivé záruky v tom zmysle, že majú potrebné fondy na odstránenie pretrvávajúcich nedostatkov v primeranom čase a dostalo súhlasné stanovisko od Potravinárskej a veterinárnej sekcie maltského Ministerstva poľnohospodárstva a vidieka, pokiaľ ide o dokončenie procesu modernizácie týchto prevádzkarní. (4) V prípade Malty sú k dispozícii podrobné informácie týkajúce sa nedostatkov v každej prevádzkarni. (5) Na uľahčenie prechodu od existujúceho režimu na Malte na režim vyplývajúci z uplatňovania veterinárnych právnych predpisov Spoločenstva je preto opodstatnené na žiadosť Malty poskytnúť prechodné obdobie týmto siedmim prevádzkarňam ako výnimočné prechodné opatrenie. (6) Vzhľadom na výnimočnú povahu tejto prechodnej výnimky, s ktorou sa počas rokovaní o rozšírení nepočítalo, by sa po prijatí tohto rozhodnutia nemalo vyhovieť žiadnym ďalším žiadostiam Malty o prechodné opatrenia týkajúce sa štrukturálnych požiadaviek prevádzkarní produkujúcich živočíšne produkty. (7) Berúc do úvahy pokročilé štádium modernizácie a výnimočnú povahu prechodného opatrenia, prechodné obdobie by sa malo obmedziť na 31. december 2004 a po tomto dátume by sa nemalo predlžovať. (8) Je vhodné podrobiť prevádzkarne v prechode, na ktoré sa vzťahuje toto rozhodnutie, rovnakým pravidlám, aké sú uplatniteľné v súvislosti s produktmi s pôvodom z prevádzkarní, ktorým bolo prechodné obdobie na štrukturálne požiadavky poskytnuté v súlade s postupom uvedeným v príslušných prílohách k Aktu o pristúpení. (9) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 1. Štrukturálne požiadavky, ustanovené v prílohe I k smernici 64/433/EHS, v prílohách A a B k smernici 77/99/EHS a v prílohe I k smernici 94/65/ES, sa neuplatňujú na prevádzkarne na Malte, vymenované v prílohe k tomuto rozhodnutiu, s výhradou podmienok uvedených v odseku 2, až do dátumu uvedeného pre každú prevádzkareň. 2. Na produkty s pôvodom v prevádzkarňach uvedených v odseku 1 sa uplatňujú tieto pravidlá: - dokiaľ prevádzkarne, vymenované v prílohe k tomuto rozhodnutiu, majú výhody z ustanovení odseku 1, produkty s pôvodom v týchto prevádzkarňach sa dodávajú iba na domáci trh alebo sa používajú na ďalšie spracovanie v tej istej prevádzkarni, bez ohľadu na dátum uvedenia na trh. Toto pravidlo sa taktiež uplatňuje na produkty s pôvodom v integrovaných prevádzkarňach na spracovanie mäsa, kde časť prevádzkarne podlieha ustanoveniam odseku 1, - musí byť na nich uvedená špeciálna zdravotná značka. Článok 2 Toto rozhodnutie sa uplatňuje v závislosti od nadobudnutia platnosti a dňom nadobudnutia platnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska. Článok 3 Toto rozhodnutie je určené členským štátom. V Bruseli 29. apríla 2004 Za Komisiu David Byrne člen Komisie [1] Ú. v. ES L 121, 29.7.1964, s. 2012/64; smernica naposledy zmenená a doplnená aktom týkajúcim sa podmienok pristúpenia (Ú. v. EÚ L 236, 23.9.2004, s. 381). [2] Ú. v. ES L 26, 31.1.1977, s. 85; smernica naposledy zmenená a doplnená aktom týkajúcim sa podmienok pristúpenia (Ú. v. EÚ L 236, 23.9.2004, s. 381). [3] Ú. v. ES L 368, 31.12.1994, s. 10; smernica v znení nariadenia (ES) č. 806/2003 (Ú. v. ES L 122, 16.5.2003, s. 2). -------------------------------------------------- PRÍLOHA Prevádzkarne na spracovanie mäsa, ktoré sú v prechode Č. | Veterinárne schvaľovacie číslo | Názov a adresa prevádzkarne | Odvetvie: mäso | Dátum dosiahnutia súladu | Činnosť prevádzkarní | Čerstvé mäso, zabitie, rozrábka | Mäsové výrobky | Mleté mäso, príprava mäsa | 1. | MP003 | Chef Choice, Triq il-Latmija, Zabbar | x | x | x | 31. 12. 2004 | 2. | MP004 | Prime Ltd, Mgieret Road, Marsa | x | x | x | 31. 12. 2004 | 3. | MP005 | Dewfresh Products, Pastoral House, Prince Albert Street,Albertown, Marsa | x | x | x | 31. 12. 2004 | 4. | MP006 | Jolly Ltd, A52, Industrial Estate,Marsa | x | x | x | 31. 12. 2004 | 5. | MP007 | E & M Meats Cospicua Road,Zejtun | x | x | x | 31. 12. 2004 | 6. | MP008 | Mosta Bacon, 115, Hope Street, Mosta | x | x | x | 31. 12. 2004 | 7. | MP010 | Tenderfresh, A25A,G. Garibaldi Street, Marsa | x | x | x | 31. 12. 2004 | --------------------------------------------------